Nuwe wolseisoen begin op laagtepunt | Landbou
Wolpryse het skerp gedaal op die eerste veiling van die seisoen. Foto: Fredalette Uys
Die enigste ligpunt op die teleurstellende eerste veiling van die 2019-'20 wolseisoen is dat boere wat wol volgens die Responsible Wool Standard (RWS) geproduseer het, se wol teen 'n premie verkoop is.
Dit was ook die geval met die aanvang van die Australiese wolseisoen in Augustus.
Die pryspremie van die RWS-wol is egter nie bekend gemaak nie.
"Die wol is redelik gesog en dit is die pad vir die toekoms. Ons moedig boere aan om die akkreditasiestelsel te oorweeg," sê mnr. Paul Lynch van Standard Wool SA. Korter, swakker tipes wol het swakker pryse behaal.
Die Cape Wools-alle-aanwyser het op 5 September gesluit teen R147,70/kg vir skoonwol, wat 28,3% laer was as op die laaste veiling van die vorige seisoen.
Altesaam 8 634 bale is aangebied, waarvan 81,8% verkoop is.
Die veiling is oor twee dae aangebied. Op die eerste dag het die aanwyser met 34% gedaal, maar 'n oplewing op die Australiese mark het gelei tot 'n styging op die tweede dag.
Altesaam 39% van die aanbod is voor die veiling onttrek weens die markonsekerheid. 'n Verdere 18% is onverkoop verklaar op die veiling.
Luidens die verslag was daar goeie mededinging vir goeie langwol. Lynch sê die Europese mark was baie aktief.
Die tweede veiling van die seisoen is geskeduleer vir 12 September (ná druktyd).
Die skerp daling in die gemiddelde skoonwolprys is in al die verskillende mikronkategorië gesien, met die 18-mikronkategorie wat die kleinste daling van 23,4% getoon het.
Kopers het steeds finansiële probleme omdat die wol van die vorige seisoen wat vir China bestem is, tans steeds verskeep word.
Volgens Lynch het alle makelaars reeds verhittingstelsels in werking gestel sodat wol wat aan die gesondheidsvereistes van die internasionale organisasie vir dieregesondheid voldoen, vinniger na China verskeep kan word. Die verskeping sal ná drie veilings na die normale skedulering terugkeer, en intussen moet kopers steeds die wol vir die eerste drie veilings finansier.
Weens die uitstel van die eerste twee veilings van die seisoen is die eerste veiling op 'n Woensdag en Donderdag gehou. Die komende twee veilings sal ook so aangebied word. Lynch sê dit sal voordelig vir die boere wees om so voort te gaan omdat dit met die Australiese skedule saamval, wat dit vir die kopers makliker sal maak om die wolmark te lees.